**ΜΙΑ ΞΕΧΩΡΙΣΤΗ ΜΕΡΑ ΤΟΥ ΜΠΑΡΜΠΑ – ΠΑΝΩΦ**

**ΠΡΟΣΩΠΑ:**

ΑΦΗΓΗΤΗΣ

ΜΠΑΡΜΠΑ ΠΑΝΩΦ

ΑΛΕΞΑΝΔΡΑ- ΠΕΤΡΟΥΛΑ

ΓΥΝΑΙΚΑ

ΠΑΙΔΙΑ

OΔΟΚΑΘΑΡΙΣΤΗΣ

**ΑΦΗΓΗΤΗΣ:** Πριν από χρόνια πολλά

στης Ρωσίας τα χωριά

ζούσε ένας γερο-τσαγκάρης

παπούτσια σαν καινούρια απ’ αυτόν θα πάρεις.

Ήτανε πολύ φτωχός

μα σε όλους αγαπητός.

Μπαρμπα- Πανώφ το όνομά του

κι όλους τους χωρούσε η καρδιά του.

**ΜΠΑΡΜΠΑ ΠΑΝΩΦ:** Αλεξάνδρα, Πετρούλα καλημέρα!

Αργήσατε να πάρετε τα παπούτσια του πατέρα.

**ΑΛΕΞΑΝΔΡΑ-ΠΕΤΡΟΥΛΑ:** Αχ! Είναι άρρωστος βαριά

έπεσε πάνω στη δουλειά

κι η μητέρα η καημένη

είναι πολύ λυπημένη.

**ΜΠΑΡΜΠΑ ΠΑΝΩΦ:** Πάρτε τα παπούτσια αυτά

και τα λίγα τα λεφτά

η μαμά να μαγειρέψει

την οικογένεια να θρέψει.

**ΑΛΕΞΑΝΔΡΑ- ΠΕΤΡΟΥΛΑ:** Ευχαριστούμε, ευχαριστούμε πολύ, Μπάρμπα Πανώφ!

**ΜΠΑΡΜΠΑ ΠΑΝΩΦ:** Αντίο, ο Θεός μαζί σας!

**ΑΦΗΓΗΤΗΣ:** Ο μπαρμπα Πανώφ απ’ το παράθυρο κοιτάει

κι ο νους του στα παιδιά του πάει.

Πάνε χρόνια πολλά

που ζει στη μοναξιά.

Οι οικογένειες τα Χριστούγεννα

αντάμα θα γιορτάσουν

μα τα δικά του τα παιδιά

απ’ τα ξένα δε θα φτάσουν…

**ΜΠΑΡΜΠΑ ΠΑΝΩΦ:** Σ’ άλλη χώρα ζουν τα παιδιά μου

και πονάει η καρδιά μου

μα με του Θεού τη συντροφιά

γίνονται όλα πιο γλυκά!

Ας πάρω την Βίβλο να διαβάσω

τα μεγαλεία του Θεού να θαυμάσω

πως ήρθε στον κόσμο ο Χριστός

σαν άνθρωπος τόσο ταπεινός!

**ΑΦΗΓΗΤΗΣ:** Μα εκεί που διάβαζε τη Βίβλο,

βυθίστηκε σε βαθύ ύπνο.

Και ξάφνου στο δωμάτιο φως!

του μιλάει ο Χριστός:

**«Μπάρμπα Πανώφ, αύριο δε θα ‘σαι μονός,**

**την πόρτα να μ’ ανοίξεις**

**θα’ ρθω να με φιλοξενήσεις!»**

**ΜΠΑΡΜΠΑ ΠΑΝΩΦ:** (σηκώνεται)

Σε περιμένω Χριστέ!

Όλα τα ‘χω για Σε!

**ΑΦΗΓΗΤΗΣ:** Μετά τη Θεία Λειτουργία

επιστρέφει μ’ αγωνία.

Στο παράθυρο κοιτά

μήπως δει το Χριστό να ‘ρχεται από μακριά.

Κόσμος πολύς περαστικός

μα δεν ήταν ο Χριστός.

Η καρδιά του χτυπά δυνατά

**ΜΠΑΡΜΠΑ ΠΑΝΩΦ:** **«λες να μην έρθει τελικά;»**

Να ένας κύριος κρυωμένος,

καθαρίζει τέτοια μέρα ο καημένος!

**ΜΠΑΡΜΠΑ ΠΑΝΩΦ:** (τον φωνάζει)

Έλα να ζεσταθείς

κι ένα τσάι να πιείς.

**OΔΟΚΑΘΑΡΙΣΤΗΣ:** Είναι πολύ ευγενικό

που μου προσφέρεις το ζεστό.

Για μένα το φτωχό

η αγάπη σου είναι δώρο ακριβό.

Να έχεις χάρη απ’ το Θεό.

**ΜΠΑΡΜΠΑ ΠΑΝΩΦ:** Ήτανε τόσο απλό,

μόνος εσύ, μόνος κι εγώ.

(φεύγει ο οδοκαθαριστής)

(παιδιά περνούν και χαιρετούν)

**ΠΑΙΔΙΑ:** Καλά Χριστούγεννα, Μπάρμπα Πανώφ!

**ΜΠΑΡΜΠΑ ΠΑΝΩΦ:** Καλά Χριστούγεννα, παιδιά!

(εμφανίζεται μια γυναίκα που κρατά ένα μωρό)

**ΜΠΑΡΜΠΑ ΠΑΝΩΦ:** Κάνει κρύο φοβερό

κι έχεις και μικρό μωρό.

Κόπιασε να ξεκουραστείς

λιγάκι για να ζεσταθείς.

**ΓΥΝΑΙΚΑ:** Πάω στο διπλανό χωριό

έναν ξάδερφο να βρω.

Χήρα είμαι και φτωχή

δίχως χρήματα, φαΐ.

**ΜΠΑΡΜΠΑ ΠΑΝΩΦ:** Πάρε αυτά για το μωρό

του ταιριάζουνε θαρρώ.

Γάλα δώσ’ του για να πιεί

φάε κι εσύ σούπα ζεστή.

**ΓΥΝΑΙΚΑ:** Ω! πολύ σ’ ευχαριστώ

να το βρεις απ’ το Θεό!

**ΜΠΑΡΜΠΑ ΠΑΝΩΦ:** Χριστούγεννα τρανή γιορτή

δύσκολο να ‘σαι μόνος στη ζωή.

(χαιρετιούνται)

(περνάν μερικά παιδιά, τα φωνάζει)

**ΜΠΑΡΜΠΑ ΠΑΝΩΦ:** Παιδιά, χρόνια πολλά,

πού πάτε με τέτοιο χιονιά;

**ΠΑΙΔΙΑ:** Η μάνα μας έχει πυρετό

πάμε να φωνάξουμε το θείο απ’ το καπηλειό.

Ο μπαμπάς είναι στη φυλακή,

δεν έχει να δώσει τα χρήματα στο δανειστή.

Έξω στο δρόμο θα μας αφήσει

γι’ αυτό η μάνα έχει αρρωστήσει.

**ΜΠΑΡΜΠΑ ΠΑΝΩΦ:** Πάρτε ψωμί και φαγητά

να φάτε σήμερα γιορτινά

και με τα χρήματα αυτά

να δώσετε τα δανεικά.

**ΠΑΙΔΙΑ:** Ευχαριστούμε πολύ- πολύ!

**ΜΠΑΡΜΠΑ ΠΑΝΩΦ:** Καλά Χριστούγεννα, παιδιά!

**ΑΦΗΓΗΤΗΣ:** Πέρασαν άνθρωποι πολλοί

κι ο Μπαρμπα Πανώφ

σ’ όλους είχε κάτι να δώσει και να πει.

Είχε μια λύπη όμως βαθιά:

ο Χριστός δε φαινόταν πουθενά!

Στην πολυθρόνα την παλιά

διαβάζει τη Βίβλο του ξανά.

Τα λόγια του Θεού, γλυκιά ξέρει

πως θα ΄ναι παρηγοριά.

Μα ξάφνου στο δωμάτιο φως ξανά!

**ΜΠΑΡΜΠΑ ΠΑΝΩΦ:** Μα ποια είναι τα πρόσωπα αυτά;

Η Αλεξάνδρα με την Πετρούλα, ο οδοκαθαριστής

και τα παιδάκια της φτωχής,

να κι η γυναίκα με το μωρό

κι άλλοι φτωχοί ένα σωρό!

(ακούγεται η φωνή του Χριστού)

**ΧΡΙΣΤΟΣ:** *Μπαρμπα Πανώφ, γιατί έχεις λύπη στη καρδιά*

*κι είναι θλιμμένη σου η ματιά;*

*Δε μ’ αναγνώρισες λοιπόν,*

*στα πρόσωπα τούτων των φτωχών;*

*Αγάπη τους έδειξες πολλή*

*γι’ αυτό μαζί σου θα ‘μαι σ’ όλη σου τη ζωή!*

**ΜΠΑΡΜΠΑ ΠΑΝΩΦ:** Χριστέ μου, πολύ σ΄ευχαριστώ

που ‘ρθες τόσες φορές στο σπιτικό!

Και σου υπόσχομαι όσο θα ζω

να κάνω πάντα το καλό!

**ΤΕΛΟΣ**